Diari Oficial de la Generalitat Valenciana


Sumari del DOGV 2711, del 18-03-1996 (1996/837691)

RESOLUCIÓ de 19 de gener de 1996, del president de la Comissió Territorial d'Urbanisme d'Alacant, per la qual es fa públic l'acord de la Comissió Territorial d'Alacant, d'11 de desembre de 1995, relatiu a l'aprovació definitiva del sòl urbà de les normes subsidiàries de planejament del municipi de Los Montesinos.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2711

Data del DOGV
:   18-03-1996

Secció del DOGV
:   ALTRES DISPOSICIONS

Número del document
:   1996/837691


Data del document
:   19-01-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 19 de gener de 1996, del president de la Comissió Territorial d'Urbanisme d'Alacant, per la qual es fa públic l'acord de la Comissió Territorial d'Alacant, d'11 de desembre de 1995, relatiu a l'aprovació definitiva del sòl urbà de les normes subsidiàries de planejament del municipi de Los Montesinos.   
La Comissió Territorial d'Urbanisme, en la sessió del dia 11 de desembre de 1995, va adoptar el següent acord:  
«Vist l'expedient de referència i basant-nos en els següents  
Antecedents de fet  
Primer  
L'Ajuntament, en la sessió plenària de 4 de juliol de 1995, va acordar-ne l'aprovació provisional, després de complir els tràmits d'aprovació inicial, el 19 d'abril de 1994 i el 10 d'abril de 1995, i d'exposició pública, mitjançant els anuncis apareguts en el Butlletí Oficial de la Província, d'1 d'agost de 1994, en el Diari Oficial de la Generalitat Valenciana, de 16 de setembre de 1994, i en un dels diaris de més difusió provincial. Hi va haver 47 al·legacions.  
   
Prèviament es va exposar al públic i es va aprovar l'avanç de planejament.  
Segon  
La documentació està formada per la memòria informativa i justificativa, plànols d'informació i d'ordenació, i normes urbanístiques.  
Tercer  
El municipi de Los Montesinos es va constituir com a tal amb motiu del Decret 1450/1990, del Consell de la Generalitat Valenciana, pel qual es va segregar del terme municipal d'Almoradí. Per tant, el planejament actualment vigent en el municipi són les normes subsidiàries d'Almoradí' aprovades per la Comissió Provincial d'Urbanisme el febrer de 1983.  
Aquestes normes subsidiàries, com que ordenen un territori més gran, no van recollir les necessitats i expectatives concretes del que avui és el municipi de Los Montesinos, i es limiten a recollir el seu nucli urbà com un element més dins de la seua estructura.   
La redacció de l'expedient que es tramita es justifica en el fet de dotar el municipi de Los Montesinos d'un instrument de planejament que definisca l'ordenació concreta del terme municipal i done resposta a les necessitats i demandes que hi ha realment. L'ordenació abasta tant el territori concedit en la segregació com l'ampliació reconeguda per la sentència del Tribunal Superior de Justícia de la Comunitat Valenciana, de 7 d'abril de 1993 -que s'adjunta com a annex- contra la qual s'ha recorregut davant del Tribunal Suprem.  
L'ordenació proposada s'estructura a través dels grans eixos viaris que travessen el terme (carretera de Bigastro-Torrevieja, Benijófar-San Miguel de Salinas; carretera a Algorfa, i carretera de la Marquesa). Uns altres elements determinants que s'han tingut en compte per a l'ordenació plantejada són els nuclis urbans de Los Montesinos i del barri de Los Miras, el Parc Natural de Las Lagunas i la seua zona de protecció, el canal de regs i la via fèrria.  
Quart  
La proposta de les normes subsidiàries és la següent:  
A. Classificació del sòl  
Sòl urbà: el formen dues àrees diferenciades, el nucli urbà de Los Montesinos i el barri de Los Miras. El nucli urbà està format pel nucli actual consolidat i unitats d'execució de vores (UE 1, 2, 3, 4 i 5) sobre sòl no consolidat ni urbanitzat totalment. També es delimiten quatre unitats d'execució interiors (UE 6, 7, 8 i 9) per a resoldre problemes puntuals de trama. Finalment, al barri de Los Miras es preveuen tres unitats (UE 10, 11 i 12) per a ordenar i connectar aquesta zona amb el nucli urbà. En xifres el sòl urbà es concreta en:  
- Nucli consolidat: 338.371m2  
- Unitats d'execució de vores: 89.966m2  
- Barri de Los Miras: 53.572m2  
Total: 481.909m2  
Sòl apte per a urbanitzar: es delimiten sis sectors, quatre d'aquests residencials i dos industrials.  
Dins del sòl residencial es proposa el sector RES-1, com a unió del nucli de Los Montesinos amb el barri de Los Mira que és el de més intensitat d'edificació (densitat 45 habitatges per hectàrea; edificabilitat 0,90m2/m2), el sector RES-2 Ciudad Jardín, de baixa densitat, en les proximitats del nucli (densitat 15 habitatges per hectàrea, edificabilitat 0,40m2/m2) i els sectors RES-3 i Res-4 situats fora del nucli, destinats a la segona residència (densitat 30 habitatges per hectàrea; edificabilitat 0,60m2/m2).  
Igualment, es proposen dos sectors industrials al costat de la carretera Bigastro-Torrevieja, el IND-1 per a indústria magatzem i serveis (edificabilitat 0,60m2/m2) i el IND-2, limítrof amb l'anterior i destinat a indústries no contaminants (edificabilitat 0,70m2/m2).  
Resumint, la superfície del sòl apte per a urbanitzar és la següent:  
- Sector RES-1. Ensanche Casco: 92.200m2/416 habitatges  
- Sector RES-2. Ciudad Jardín: 153.000m2/230 habitatges  
- Sector RES-3. Marquesa Sur: 93.500m2/280 habitatges  
- Sector RES-4. Marquesa Norte: 120.500m2/360 habitatges  
Total: 459.200m2/1.286 habitatges  
- Sector IND-1. Polígono Levante 1: 161.500m2  
- Sector IND-2. Polígono Levante 2: 138.000m2  
Total: 299.500m2  
Total sòl apte per a urbanitzar: 758.700 m2  
Sòl no urbanitzable: s'estableixen quatre categories:  
- SNU especialment protegit (clau 31), que inclou la zona de protecció del Paratge Natural de Las Lagunas, la zona de llit natural ocasional amb risc d'avingudes i el paratge de Los Altos. Es permetran determinades obres, instal·lacions i serveis públics d'interés general (A-1, xarxes d'infrastructura i A-2, dipòsits i esplanades), instal·lacions agrícoles del tipus hivernacle) i edificacions i instal·lacions d'interés comunitari que es corresponguen amb els sistemes generals (F-5, activitats d'esbarjo i socials).  
- SNU agrícola (clau 32): a més dels usos permesos per a la clau 31 es poden autoritzar habitatges aïllats i familiars (B-1 i B-2), magatzems vinculats a l'explotació natural (C-1, de productes; C-2, de maquinària i C-3, albergs d'animals), instal·lacions per a l'explotació natural (D-2, ramaderes), activitats de serveis annexos a carreteres (E-2, àrea de servei i E-3, àrea de peatge) i edificacions d'interés comunitari (F-1, mineres i F-3, indústria agropecuària).  
- SNU rústic comú (clau 33): a més dels usos permesos per a la clau 32, es poden autoritzar d'altres obres, instal·lacions i serveis públics (A-3, estacions d'autobusos, etc.), obres i instal·lacions per a l'explotació natural (D-3, instal·lacions d'àrids), estacions de servei (E-1) i d'altres edificacions i instal·lacions d'interés comunitari (F-2, activitats d'extensió com desballestaments, etc.)  
- SNU d'activitats terciàries (clau 34): a més dels usos permesos per a la clau 32, es poden autoritzar les activitats terciàries i d'oci (F-4) (excepte les instal·lacions per a explotacions agrícoles i ramaderes D-1 i D-2 i les d'interés comunitari, mineres i indústria agropecuària).  
B. Estructura general i orgànica del territori  
Està integrada pels sistemes generals:  
- Viari (clau SV): V-1, carretera a Bigastro; V-2, carretera Benijófar-San Miguel; V-3, carretera a Algorfa; V-4, carretera de la Marquesa; V-5, carretera Canales de Riego; V-6, via fèrria; V-7, avinguda del Depósito i V-8, avinguda de la Indústria.  
- Equipaments (clau SE): E-1, col·legi públic; E-2, polisportiu; E-3, centre parroquial; E-4, casa consistorial; E-5, centre cultural; E-6, aula de la natura i E-7, alberg juvenil.  
- Infraestructures (clau SI): I-1, depuradora; I-2, dipòsit; I-3, cementeri; I-4, parc general municipal; I-5, abocador d'enderrocs; I-6, canals de reg, i I-7, centrals elèctriques.  
- Espais lliures (clau SL): L-1, Parque del Norte i L-2, Retiro de las Palmeras.  
Es justifica el compliment de l'estàndard legal dels 5 m2 per habitant de zona verda.  
Cinqué  
Hi ha en l'expedient els informes sectorials següents:  
1. Informe favorable de la Divisió de Carreteres de la Conselleria d'Obres Públiques, Urbanisme i Transports, de 2 d'octubre de 1995.  
2. Informe favorable de la Delegació de Patrimoni i RE en la Comunitat Valenciana de Renfe, però el subjecta a una sèrie de condicions, que han estat recollides en la nova documentació presentada per l'Ajuntament.  
 3. Informe de la Confederació Hidrogràfica del Segura favorable, sempre que s'incloguen i consideren una sèrie de punts que es recullen en l'informe i que no han estat recollits en la nova documentació.   
4. El 16 de juny de 1995 la Direcció General de Costes del Moptma va emetre un informe en el qual conclou que "no posa cap objecció a l'aprovació de les normes subsidiàries de Planejament".  
5. Hi ha en l'expedient una declaració d'impacte ambiental de 27 de novembre de 1995, en els termes següents:  
a) Estimar acceptable, només als efectes ambientals, el projecte de Normes Subsidiàries de Planejament de Los Montesinos, amb una sèrie de condicions.  
b) No estimar acceptable, només als efectes ambientals, la classificació establida per als sectors de sòl apte per a urbanitzar RES-3 i RES-4 (Las Marquesas).  
6. D'acord amb les manifestacions del representant del Moptma en la Comissió Territorial d'Urbanisme, s'haurà de recollir en el document el traçat de l'autovia prevista que afecta el sòl no urbanitzable del municipi.  
Consideracions tècniques i jurídiques  
Primera  
La tramitació es considera correcta d'acord amb el que estableixen l'article 114, per remissió de l'article 128.1 del Text Refós de 1992, i els articles 125 i del 127 al 130 del Reglament de Planejament, per remissió del 151.2 del mateix text legal.  
Segona  
La documentació s'estima completa, de conformitat amb l'article 80.2 del Text Refós de 1992 i el 97 del Reglament de Planejament.  
Tercera  
Cal destacar l'esforç de coordinació interadministrativa desplegat en aquest cas. L'acció de l'Ajuntament ha estat notable ja que ha sol·licitat informes d'aquest organisme en cadascuna de les fases del procediment desenvolupades en fase municipal, la qual cosa constitueix una actuació de concert previ que ja preceptua la Llei 6/1994, de la Generalitat Valenciana, reguladora d'Activitat Urbanística, però que no era exigible en la data de tramitació de l'expedient.  
Quarta  
Les determinacions que conté aquest expedient, es consideren, en termes generals, correctes una vegada han estat esmenades les observacions fetes en l'anterior acord de la Comissió Territorial d'Urbanisme sobre el document d'aprovació inicial, tret d'allò que fa referència als sectors RES-3 i RES-4 segons el que indica la declaració d'impacte ambiental. Aix' mateix, s'haurà de presentar un certificat de la suficiència de proveïment d'aigua potable i s'haurà de recollir en el document els punts indicats en l'informe de la Confederació Hidrogràfica del Segura i en la declaració d'impacte ambiental.  
Cinquena  
Així mateix, d'acord amb les manifestacions del representant del Moptma en Urbanisme, s'haurà de recollir en el document el traçat de l'autovia prevista que afecta el sòl no urbanitzable del municipi.  
Sisé  
La Comissió Territorial d'Urbanisme és competent per a l'adopció d'aquest acord a l'empara de l'article 118.3.a del Text Refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, i l'article 15.10 del Reglament dels Òrgans Urbanístics de la Generalitat Valenciana, aprovat pel Decret 137/1990, de 30 de juliol, del Consell de la Generalitat Valenciana.  
Vistos els preceptes legals esmentats, la Llei de Règim Jurídic de les Administracions Públiques i del Procediment Administratiu Comú, i la resta de normativa aplicable, la Comissió Territorial d'Urbanisme acorda:  
Primer  
Aprovar definitivament el sòl urbà de les Normes Subsidiàries de Planejament del municipi de Los Montesinos.  
Segon  
Aprovar definitivament el sòl no urbanitzable de les Normes Subsidiàries de Planejament del municipi de Los Montesinos, però supeditar-ne la publicació i, per tant, l'eficàcia fins que es reculla en el document el traçat de l'autovia prevista.  
Tercer  
Aprovar definitivament els sectors RES-1, RES-2, IND-1 i IND-2 del sòl apte per a urbanitzar, però supeditar-ne la publicació i, en conseqüència, l'eficàcia fins que s'esmenen les deficiències indicades en la consideració quarta i el Ple de l'Ajuntament subscriga la documentada presentada pel tècnic redactor el 18 de desembre de 1995, especialment pel que fa a l'obtenció dels terrenys dotacionals vinculats als sectors RES-3 i RES-4, els quals s'obtindran per expropiació.  
Quart  
Suspendre l'aprovació definitiva dels sectors RES-3 i RES-4 del sòl apte per a urbanitzar de les Normes Subsidiàries del municipi d'acord amb la declaració d'impacte ambiental emesa pel Servei Territorial de Medi Ambient.  
Així mateix, la Comissió Territorial d'Urbanisme basant-se en la documentació que en aquell moment va presentar la corporació municipal, com també les manifestacions contràries a la declaració d'impacte ambiental fetes pels representants de la corporació esmentada, va acordar traslladar tot això a la Conselleria d'Agricultura i Medi Ambient a fi que es facen els tràmits que per a la resolució de discrepàncies regulen l'article 5 de la Llei 2/1989, de 3 de març, d'Impacte Ambiental i l'article 26 del reglament per a l'execució de la llei esmentada, aprovat pel Decret 162/90, de 15 d'octubre, del Consell de la Generalitat Valenciana.  
Contra aquest acord, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports, en el termini d'un mes, segons estableixen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú i el 23.1 del Reglament dels Òrgans Urbanístics de la Generalitat Valenciana».  
La qual cosa us comunique perquè en prengueu coneixement i tinga els efectes que calga.  
Alacant, 19 de gener de 1996.- El president de la Comissió Territorial d'Urbanisme: Fernando Modrego Caballero.